Emma Aicher. Emma Aicher (2003-yil 13-noyabrda tugʻilgan) – kelib chiqishi nemis boʻlgan Shvetsiya togʻ changʻisi sportchisi. Shuningdek, u Shvetsiya fuqaroligiga ham ega. Alp togʻlari boʻyicha Jahon kubogida Emma Aicher barcha yoʻnalishlarda qatnashgan. Uning yutuqlari orasida Olimpiada oʻyinlarining kumush medali va jahon chempionatining bronza medali ham bor. Faoliyati. Shvetsiyalik ona va nemis otaning qizi boʻlmish Aicher Sundsvallda oʻsgan va u yerda changʻi uchishni boshlagan. Keyinchalik, mahalliy "Slalomklubbga" qoʻshilgan. Emma Aicher ota-onasi bilan Engelbergga (Shveysariya) koʻchib oʻtishgan va keyinroq Sundsvallga yana qaytib kelgan. 2019-yil mart oyida Emma Aicher Shvetsiya vakili sifatida FIS Children Cup musobaqasining U16 Slalom musobaqasida gʻolib boʻlgan. Oʻsha yili u oʻzining birinchi "FIS" poygalarida ishtirok etgan. 2020-yilda u „Alp togʻlarida yaxshi mashq qilish imkoniyatlari“ mavjudligi uchun Germaniya changʻi assotsiatsiyasiga qoʻshilgan. 2020-yil dekabr oyida Yevropa kubogida ilk marotaba ishtirok etgan, 2021-yil yanvarida slalom boʻyicha ilk marotaba shohsupaga koʻtarilgan. Uch hafta oʻtgach, Emma Aicher Germaniya sharafini Jahon chempionatida himoya qilgan va u yerda umumjamoa hisobida bronza medalini qoʻlga kiritgan. Oʻsha yilning noyabr oyida oʻn sakkizinchi tugʻilgan kunida u Avstriyaning Lech/ Zürs shahrida parallel gigant slalomda Jahon kubogida ilk bor ishtirok etgan.